Na temelju članka 58. Zakona o odgoju i obrazovanju u osnovnoj i srednjoj školi “NN” br. 87/08, 86/09, 92/10, 105/10, 90/11, 16/12, 86/12, 94/13, 152/14) i članka 67. Statuta Srednje škole Pavla Rittera Vitezovića u Senju, nakon provedene rasprave na Nastavničkom vijeću, Vijeću roditelja i Vijeću učenika, Školski odbor na sjednici održanoj 10. studenoga 2015. donio je

**KUĆNI RED**

1. **OPĆE ODREDBE**

Članak 1.

Kućnim redom Srednje škole škole Pavla Rittera Vitezovića u Senju (u daljnjem tekstu: Škola) uređuju se:

1. Pravila i obveze ponašanja za vrijeme boravka u Školi
2. Radno vrijeme
3. Prava i obveze učenika
4. Organiziranje i provedba dežurstava
5. Postupanje prema imovini Škole
6. Postupanje u slučaju povrede kućnog reda

Članak 2.

Kućni red odnosi se na sve osobe za vrijeme njihova boravka u prostoru Škole (školskoj zgradi i sportskoj dvorani).

Članak 3.

S odredbama Kućnog reda razrednici su dužni upoznati učenike i njihove roditelje/skrbnike, a ravnatelj Nastavničko vijeće i radnike Škole. Jedan primjerak Kućnog reda ističe se na vidljivom mjestu na ulazu u Školu te na web stranici Škole.

Izrazi koji se u tekstu Kućnog reda koriste u muškom rodu su neutralni i odnose se na osobe oba spola.

Članak 4.

U svrhu sigurnosti učenika, radnika i ostalih osoba nazočnih u Školi postavljen je video nadzor u ulaznom prostoru i prizemlju školske zgrade.

1. **PRAVILA I OBVEZE PONAŠANJA ZA VRIJEME BORAVKA U PROSTORU ŠKOLE**

Članak 5.

Učenici, radnici Škole te druge osobe mogu boraviti u prostoru Škole samo tijekom radnog vremena Škole, osim u slučajevima organiziranih aktivnosti kao i u drugim slučajevima o čemu odlučuje ravnatelj Škole.

Članak 6.

U prostoru Škole nije dozvoljeno:

* promidžba i prodaja svih proizvoda koji nisu u skladu s ciljevima odgoja i obrazovanja,
* unošenje oružja, sredstava, opreme i uređaja koji mogu ugroziti život učenika i radnika Škole, izazvati požar ili eksploziju,
* unošenje, konzumiranje i raspačavanje raznih sredstava ovisnosti (alkohola, cigareta i narkotičnih sredstava),
* sudjelovanje u nastavnom procesu pod utjecajem alkohola ili narkotičkih sredstava,
* unošenje tiskovina i drugih medija neprimjerenog sadržaja,
* igranje igara na sreću i sve vrste kartanja,
* pušenje u prostoru Škole i ispred ulaza u Školu,
* ometanje nastavnog procesa,
* korištenje mobitela za vrijeme nastave,
* korištenje računala u nenastavne svrhe: igranje računalnih igara, gledanje i širenje nepoćudnih sadržaja,
* pisanje po zidovima i inventaru Škole,
* bacanje izvan koševa za otpatke papira, žvakaćih guma, prazne ambalaže i sl.,
* međusobno vrijeđanje i nasilno ponašanje, nepredstavljanje i lažno predstavljanje.

Učenici ne smiju bez odobrenja ravnatelja dovoditi u Školu strane osobe.

Svim osobama zabranjeno je dovoditi životinje u prostor Škole, osim u iznimnim slučajevima ako je to u svrhu odgojno obrazovnog rada odnosno uz posebno odobrenje ravnatelja.

Članak 7.

Radnici i učenici Škole dužni su se ponašati prema pravilima lijepog ponašanja i kulturnog ophođenja.

Odnos među članovima kolektiva mora se zasnivati na međusobnom poštovanju, toleranciji, kulturnoj komunikaciji i ponašanju. Svaki oblik nasilja, vrijeđanja, prikrivanja istina i pogrešaka, nekulturna i nekorektna ponašanja članova kolektiva štete osobnom ugledu svakog člana kao i cjelokupnom ugledu Škole.

**III. RADNO VRIJEME**

Članak 8.

Tjedno radno vrijeme raspoređuje se prema potrebama ostvarivanja nastavnog plana i programa, te zadovoljavanju potreba učenika, njihovih roditelja, građana i drugih pravnih osoba u pravilu u pet radnih dana.

Škola ureduje u tijeku radnog dana od 7:00 do 15:00 sati.

Školsku zgradu otključava kućni majstor u 6:00 sati, a zaključava spremačica nakon završetka radnog vremena u prijepodnevnoj smjeni.

Ukoliko se tijekom poslijepodnevnih sati u Školi održava neki oblik odgojno-obrazovnog rada ili roditeljski sastanak, nastavnici su o tome dužni izvijestiti pedagoga ili ravnatelja, kako bi u to vrijeme školska zgrada bila otvorena.

Članak 9.

Radnici su dužni dolaziti na posao i odlaziti s posla prema rasporedu radnog vremena.

Način evidencije nazočnosti na radu određuje ravnatelj u skladu s važećim propisima.

Članak 10.

Radnik mora poslove radnog mjesta i druge mu povjerene poslove obavljati savjesno, pridržavajući se Zakona o odgoju i obrazovanju u osnovnoj i srednjoj školi, drugih zakona i propisa, te općih akata Škole.

U slučaju spriječenosti dolaska na posao radnik je dužan obavijestiti upravu Škole o razlozima spriječenosti odmah ili kada mu to uvjeti dozvoljavaju.

Članak 11.

Nastavnici moraju točno započeti s nastavom prema utvrđenom rasporedu sati i ne smiju napustiti učionicu prije zvona.

Članak 12.

Raspored uredovnog vremena ravnatelja, tajnika i računovođe u svezi s prijemom stranaka obvezno se ističe na ulaznim vratima tajništva.

Početak i završetak radnog vremena radnika na održavanju objekata i održavanju čistoće određuje ravnatelj ovisno o zahtjevima organizacije rada i ostvarivanja godišnjeg plana i programa rada.

Članak 13.

U uredovno vrijeme za rad s učenicima, radnici Škole dužni su dati učenicima tražene informacije, obavijesti i objašnjenja.

Članak 14.

Roditelji mogu razgovarati s nastavnicima Škole u dane primanja roditelja ili u vrijeme koje odredi razrednik odnosno predmetni nastavnik.

Članak 15.

Nastavni i ostali radni materijali se mogu unositi i iznositi za vrijeme radnog vremena, a izvan radnog vremena samo uz prethodno odobrenje ravnatelja.

1. **PRAVA I OBVEZE UČENIKA**

Članak 16.

Učenik je dužan:

* kulturno se ponašati za vrijeme boravka u Školi i izvan nje,
* nastavnike, djelatnike i općenito starije osobe u učionici pozdravljati pristojnim ustajanjem, a u drugim školskim i izvanškolskim prostorima pristojnim pozdravom,
* dolaziti u školu uredno i pristojno odjeven (učenik koji u Školu dolaze neprimjereno odjeven bit će udaljen s nastave i dobiti neopravdani sat),
* u dvorani za tjelesnu i zdravstvenu kulturu boraviti isključivo u propisanoj sportskoj odjeći i obući,
* na praktičan rad dolaziti u skladu s odredbama Zakona o zaštiti na radu,
* bez dozvole predmetnog nastavnika ne ulaziti u druge razrede za vrijeme nastave
* uljudno se odnositi prema drugim učenicima, nastavnicima i drugim radnicima Škole,
* svoje mjesto u školskoj klupi nakon završetka nastave ostaviti uredno i čisto,
* održavati čistima i urednima ostale prostore Škole, (hodnici, sanitarni čvorovi, svlačionice i dr.

Članak 17.

 U međusobnim odnosima učenici:

* trebaju pružati pomoć drugim učenicima Škole,
* trebaju dati primjeren savjet drugim učenicima u skladu s njihovim interesima,
* dužni su omogućiti drugim učenicima da iznose svoje mišljenje,
* trebaju informirati druge učenike o događajima u Školi,
* ne smiju ometati druge učenike u učenju i praćenju nastave,
* mogu predlagati osnivanje učeničkih udruga,
* trebaju poštivati i njegovati spolnu ravnopravnost,
* trebaju poštivati vjersku i nacionalnu ravnopravnost,
* mogu ustrojavati razne oblike kulturno-umjetničkih, sportskih i drugih sadržaja.

Članak 18.

U učionice i sportsku dvoranu učenici ulaze zajedno s nastavnikom. Svaki učenik ima svoje mjesto rada, koje može promijeniti samo uz dopuštenje razrednika ili predmetnog nastavnika.

Članak 19.

Nastava počinje u 8:00 sati (predsat u 7:10).

Učenik je dužan doći u Školu najkasnije 10 minuta prije početka nastave i zadržavati se u prizemlju zgrade ili ispred učionica, a napustiti Školu najkasnije 15 minuta nakon završetka školskih obveza.

Članak 20.

Zakašnjavanje učenika nije dozvoljeno, osim ako postoje opravdani razlozi. U tom slučaju trebaju tiho ući u učionicu i ispričati se nastavniku. O tome nastavnik u dnevnik rada unosi napomenu razredniku.

Izostanak sa sata zbog zakašnjenja zabilježit će se kao neopravdani sat.

Članak 21.

Za vrijeme nastave u učionici mora vladati red, mir i radna atmosfera. Učenici ne smiju razgovarati, šaptati, dovikivati se, prepirati se i šetati po razredu.

Nije dozvoljeno sjedenje na školskim prozorima, radijatorima te bacanje bilo kakvih predmeta kroz prozor. Učenici u učionice i knjižnicu ne smiju unositi i konzumirati jelo i piće.

Učenik kojega je nastavnik prozvao, dužan je ustati.

Učenik koji želi nešto pitati ili priopćiti, treba svoju namjeru pokazati dizanjem ruke.

Nastavnici svoje primjedbe na rad i ponašanje učenika iznose razredniku.

Članak 22.

Učenici za vrijeme nastave ne smiju otići sa sata ili drugog odgojno-obrazovnog rada osim u izuzetnim slučajevima i po odobrenju nastavnika.

Za svako samovoljno napuštanje nastave učenik dobiva neopravdani sat.

Članak 23.

Učenici ne smiju bez dopuštenja ulaziti u zbornicu i ured ravnatelja. Ako trebaju nastavnika, s njim mogu razgovarati u hodniku ili učionici.

Članak 24.

Učenici imaju pravo na veliki odmor (20 minuta) i male odmore (5 minuta) između nastavnih sati.

Za vrijeme malih odmora učenici ne smiju napuštati zgradu.

Članak 25.

Kod napuštanja učionice učenici moraju ponijeti svoje stvari.

Škola nije odgovorna za nestanak stvari i novca učenika za vrijeme njihova boravka u Školi.

Članak 26.

Kod kretanja i zadržavanja na hodnicima prije početka nastave i za vrijeme odmora učenici trebaju paziti da ne ometaju normalnu komunikaciju, dati prednost prolaza nastavnicima, ostalim radnicima škole, odnosno drugim osobama koje borave u Školi, a sjedenje na stepeništu zbog istih razloga nije dozvoljeno.

Članak 27.

U Školi se pozdravlja sa dobro jutro, dobar dan, dobra večer, doviđenja.

Članak 28.

U razrednom odjelu tjedno se određuju jedan ili dva redara, ovisno o broju učenika u razrednom odjelu.

Redari:

* pripremaju učionicu za redovnu nastavu, brišu ploču i donose prema potrebi nastavna sredstva i pomagala,
* izvješćuju dežurnog nastavnika ili pedagoga o nenazočnosti nastavnika na nastavi,
* prijavljuju nastavnicima početkom svakoga nastavnog sata nenazočne učenike,
* izvješćuju dežurnog nastavnika ili tajnika o uočenim nepravilnostima, oštećenjima, nađenim predmetima u učionici prije i nakon završetka nastave.

Redare određuje razrednik prema abecednom redu.

Članak 29.

Za vrijeme nastave ne mogu se odvijati nikakvi ostali poslovi i aktivnosti bez odobrenja ravnatelja.

Članak 30.

Učenici su dužni održavati čistim i urednim prostorije Škole i oko nje. Učioničke i ostale prostore Škole mogu estetski uređivati u dogovoru s predmetnim nastavnikom, razrednikom i ravnateljem.

1. **DEŽURSTVA**

Članak 31.

U Školi za vrijeme rada dežuraju nastavnici. Raspored i obveze dežurnih nastavnika određuje ravnatelj. Raspored dežurstava istaknut je u zbornici i na oglasnoj ploči Škole.

Članak 32.

Mjesto i trajanje dežurstva određuje ravnatelj.

Članak 33.

Dežurni nastavnik:

* dolazi u Školu 10 minuta prije nastave i obavlja dežurstvo do završetka nastave,

za vrijeme odmora vodi brigu o disciplini na hodnicima, obilazi učionice i upozorava učenike na red i disciplinu,

* vodi brigu o poštivanju odredbi Kućnog reda i izvještava ravnatelja o kršenju tih odredbi**.**
1. **POSTUPANJE PREMA IMOVINI**

Članak 34.

Dužnost je radnika, učenika i drugih osoba koje borave u Školi, skrbiti se o imovini Škole prema načelu dobroga gospodara.

Ukoliko počine štetu na imovini Škole nadoknadit će je sukladno općim propisima obveznog prava.

Nakon što primijeti ili sazna da je nanesena određena šteta razrednik ili predmetni nastavnik je dužan provesti istragu u razredu i utvrditi tko je počinitelj štete.

Počinitelj štete dužan ju je nadoknaditi.

U slučaju da je šteta počinjena u dijelovima Škole koji su zajednički svim učenicima i ne može se utvrditi tko je počinio štetu, istu će nadoknaditi svi učenici Škole.

Odluku o visini štete donosi Školski odbor na prijedlog Nastavničkog vijeća.

Kod svih slučajeva nastanka štete razrednik je dužan o nastanku i iznosu štete obavijestiti roditelje ili skrbnike.

Članak 35.

Radnici i učenici Škole moraju se racionalno koristiti sredstvima Škole koja su im stavljena na raspolaganje. Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti dežurnom nastavniku, kućnom majstoru ili tajniku.

Članak 36.

Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate, računala i zaključati radne prostorije.

1. **POVREDE KUĆNOG REDA**

Članak 37.

U Školi su zabranjeni svi oblici fizičkog i psihičkog nasilja, iskazivanja neprijateljstva i svakog drugog oblika neprimjerenog ponašanja.

Članak 38.

U Školi je zabranjen svaki oblik diskriminacije na osnovi rasne ili etničke pripadnosti, boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invalidnosti, genetskog naslijeđa, rodnog identiteta, izražavanja ili spolne orijentacije.

Članak 39.

Svaki učenik, nastavnik ili druga osoba koja uoči neko od nedozvoljenih ponašanja iz članaka 35. i 36. Kućnog reda obvezna je o tome izvijestiti dežurnog nastavnika odnosno ravnatelja.

Osobu koja za vrijeme boravka u Školi krši kućni red, dežurni nastavnik odnosno ravnatelj udaljit će iz prostora Škole.

Članak 40.

Postupanje prema odredbama Kućnog reda sastavni je dio radnih obveza radnika i učenika Škole.

Članak 41.

Radnik koji postupi suprotno odredbama ovoga Pravilnika, odgovoran je za povredu radne obveze.

Članak 42.

Učeniku se za ponašanja suprotna odredbama Kućnog reda mogu izreći pedagoške mjere sukladno odredbama Zakona o odgoju i obrazovanju u osnovnoj i srednjoj školi, Pravilniku o kriterijima za izricanje pedagoških mjera te odredbama Statuta Škole.

Članak 43.

O slučajevima težih neprihvatljivih ponašanja učenika prema drugim učenicima, diskriminacije, nasilničkog ili neprijateljskog ponašanja ravnatelj Škole dužan je izvijestiti nadležna državna tijela te postupiti prema propisanim protokolima.

1. **PRIJELAZNE I ZAVRŠNE ODREDBE**

Članak 44.

Kućni red stupa na snagu danom objavljivanja na oglasnoj ploči Škole.

Članak 45.

Stupanjem na snagu ovoga Kućnog reda prestaje važiti Pravilnik o kućnom redu u Srednjoj školi Pavla Rittera Vitezovića u Senju od 24. travnja 2009.

 Predsjednik Školskog odbora

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

 /Davor Prpić, prof./

KLASA: 003-05/15-01/02

URBROJ: 2125/38-01-15-01

Senj, 10. studenoga 2015.

Kućni red objavljen je na oglasnoj ploči dana 11. studenoga 2015.

 R a v n a t e l j i c a

 \_\_\_\_\_\_\_\_\_\_\_\_\_\_\_\_\_\_\_\_\_\_

 /Danijela Vukelić, dipl. oec./